Rasenas-Antholcas

Rasenas-Antholcas, Rasunas-Anterselva (, ) – savivaldybė Pietų Tirolyje, Italijos šiaurėje, 60 km į šiaurės rytus nuo provincijos sostinės Bolcano, Austrijos pasienyje. Antholcas garsus dėl Südtirol Arena biatlono trasoje nuolat rengiamų tarptautinių biatlono varžybų.

Geografinė padėtis 

Savivaldybė užima Antholco slėnį, kuris yra didesnio Pusterio slėnio šiaurinė atšaka. Stalerio balno kalnų perėja slėnio šiaurės rytuose jungia savivaldybę su Deferegeno slėniu Rytų Tirolyje, Austrijoje. Šiaurėje Antholco slėnį supa Ryzenfernerio grupės kalnai, rytuose – Vilgrateno kalnai, abu priklausantys Centrinių Alpių Aukštojo Tauerno grandinei. Didesnė dalis šiaurinių ir vakarinių kalnų savivaldybėje įeina į 1988 m. įkurto Ryzenfernerio-Ano gamtos parko sudėtį. Slėniu teka Antholco upelis, prasidedantis Antholco (Anterselvos) ežere slėnio šiaurėje. Žemiausias savivaldybės taškas yra 926 m, aukščiausias – 3436 m virš jūros lygio (Hochgalo viršūnė).

Raseno-Antholco savivaldybė ribojasi su Bruneko, Gsieso, Olango, Tauferso Zando ir Vesbergo-Taisteno savivaldybėmis bei Deferegeno Sankt Jakobo savivaldybe Austrijoje.

Savivaldybę sudaro 6 dalys (): Antholcas Nydertalis (Anterselva di Soto), Antholcas Mitertalis (Anterselva di Meco), Antholcas Obertalis (Anterselva di Sopra), Noinhoizernas (Novė Kazė), Nyderrasenas (Rasunas di Soto) ir Oberrasenas (Rasunas di Sopra).

Gyventojai 
2001 m. savivaldybėje buvo 2700, 2011 m. – 2869, 2017 m. – 2907 gyventojai. 2011 m. gyventojų surašymo duomenimis 98,40% gyventojų gimtoji kalba buvo vokiečių, 1,16% – italų, 0,44% - ladinų.

Istorija 
Slėnis buvo gyvenamas jau geležies amžiuje: kapavietėje prie Nyderraseno rasta Halštato kultūros archeologinių radinių. Antholcas pirmąkart minimas 1050-65 m. rašytiniuose šaltiniuose. Pavadinimai „Nydertalis”, „Mitertalis” ir „Obertalis” prie Antholco pridėti tik XX a. Rasenas taip pat minimas nuo 1050-65 m. Nuo XIII a. Raseno didikai tarnavo Tirolio grafams kaip ministerialai. Jų buvęs herbas 1967 m. priimtas kaip savivaldybės herbas.

Iki 1928 m. Nyderrasenas, Oberrasenas ir Antholcas buvo atskiros savivaldybės, vėliau įjungtos į didesnę, Raseno-Olango bendruomenę. Dabartinė Raseno-Antholco savivaldybė sudaryta 1955 m.

Kultūros paminklai 
 Šv. Jono bažnyčia Nyderrasene (), neoklasikinio stiliaus, 1822 m.
 Šv. Andriejaus bažnyčia Oberrasene (), statyta XIV a., 1959 m. didesnė dalis nuardyta, perstatyta.
 Šv. Antano koplyčia Nyderrasene (), 1698 m.
 Burgfrydeno koplyčia Oberrasene (), 1924 m.
 Hoiflerių gyvenamasis namas Oberrasene (), 1580 m.
 Tiltas per Antholco upę (), akmeninis arkinis, 1847 m.
 Altraseno pilies griuvėsiai Nyderrasene (). Pilis minima XII a., sugriauta XVII a.
 Noiraseno pilies griuvėsiai Oberrasene (), XII-XIII a.

Sportas 

Südtirol Arena biatlono trasa atidaryta 1971 m. Joje vyko 1975, 1976, 1983, 1995 ir 2007 m. biatlono pasaulio čempionatai, nuolat rengiami biatlono pasaulio taurės etapai. Trasa ypatinga tuo, kad yra 1600 m virš jūros lygio – aukščiau už visas kitas trasas, kuriose vyksta pasaulio taurės varžybos. Antholce vyks ir 2020 m. pasaulio biatlono čempionatas bei 2026 m. žiemos olimpinių žaidynių biatlono varžybos.

Biatlono stadionas rekonstruotas 2006 m., talpina 9000 žiūrovų.

Žymūs žmonės 
 Hubert Leitgeb (1965–2012), biatlonininkas
 Wilfried Pallhuber (g. 1967), biatlonininkas
 Johann Passler (g. 1961), biatlonininkas
 Gottlieb Taschler (g. 1962), biatlonininkas
 Dorothea Wierer (g. 1990), biatlonininkė
 Dominik Windisch (g. 1989), biatlonininkas
 Andreas Zingerle (g. 1961), biatlonininkas

Nuotraukų galerija

Šaltiniai 

Italijos miestai